गुजरात के जामनगर में बिल्डिंग गिरी, 3 की मौत, 5 घायल; असुरक्षित घोषित की जा चुकी थी इमारत
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar. मणिपुर में जारी हिंसा के बीच केंद्रीय गृह मंत्री अमित शाह ने 24 जून को सर्वदलीय बैठक बुलाई है। कांग्रेस नेता राहुल गांधी ने इस पर सवाल उठाए हैं।
गुजरात के जामनगर में शुक्रवार शाम को एक बिल्डिंग गिर गई। साधना कॉलोनी में हुए हादसे में 3 लोगों की मौत हो गई वहीं 5 लोग घायल हो गए। जामनगर के नगर आयुक्त डीएन मोदी ने बताया कि गुजरात हाउसिंग बोर्ड ने बिल्डिंग को पहले ही असुरक्षित घोषित कर दिया था। यहां रहने वाले लोगों की भी चेतावनी दी गई थी। मौके पर सर्च और रेस्क्यू ऑपरेशन चलाया जा रहा है।
आज की अन्य बड़ी खबरें...
केरल पुलिस ने केरल कांग्रेस अध्यक्ष को गिरफ्तार किया; अतंरिम जमानत के चलते छोड़ा
केरल पुलिस की क्राइम ब्रांच ने शुक्रवार को केरल प्रदेश कांग्रेस कमेटी के अध्यक्ष के सुधाकरन को गिरफ्तार कर लिया। उन्हें एंटीक डीलर मोंसन मांवुकल से जुड़े कथित फ्रॉड के मामले में गिरफ्तार किया गया। हालांकि, पुलिस उन्हें कस्टडी में नहीं ले सकी क्योंकि सुधाकरन पहले ही इस मामले में कोर्ट से अंतरिम जमानत ले चुके थे। 
NCB के पूर्व जोनल चीफ समीर वानखेड़े को 28 जून तक गिरफ्तारी से राहत
NCB के पूर्व जोनल चीफ समीर वानखेड़े को CBI 28 जून तक गिरफ्तार नहीं कर सकेगी। मुंबई के एक कोर्ट ने उन्हें गिरफ्तारी से दी गई अंतरिम राहत बढ़ा दी है। पहले कोर्ट ने उन्हें आर्यन ड्रग केस में 23 जून तक गिरफ्तार न करने का निर्देश दिया था।
CBI ने वानखेड़े पर आरोप लगाया है कि उन्होंने कॉर्डेलिया क्रूज ड्रग्स केस में शाहरुख खान के बेटे आर्यन को छोड़ने के बदले 25 करोड़ रुपए की मांग की थी। CBI ने इस मामले में वानखेड़े समेत 5 लोगों के खिलाफ FIR दर्ज की है। इसी के खिलाफ वानखेड़े कोर्ट पहुंचे थे।
यूपी बोर्ड के पाठ्यक्रम में शामिल होगी सावरकर समेत 50 महापुरुषों की जीवन गाथा
यूपी बोर्ड के पाठ्यक्रम में विनायक दामोदर सावरकर समेत 50 महापुरुषों की जीवन गाथा शामिल करने का निर्णय लिया गया है। इन महापुरुषों के नामों को लेकर यूपी बोर्ड में लंबे समय से कवायद चल रही थी। इसको लेकर कुछ समय पहले यूपी बोर्ड के विषय विशेषज्ञों की ओर से महापुरुषों के नाम की सूची शासन को भेजी गई थी, जिस पर अब शासन ने मुहर लगा दी है। पूरी खबर पढ़ें...
पश्चिम बंगाल के सिलीगुड़ी में भाजपा कार्यालय में आग लगी, TMC पर आरोप
पश्चिम बंगाल के सिलीगुड़ी के डाबग्राम इलाके में बीती रात अज्ञात बदमाशों ने बीजेपी कार्यालय में आग लगा दी। हालांकि इस हादसे में किसी के घायल होने की जानकारी नहीं है।
मुंबई एयरपोर्ट पर एक व्यक्ति गिरफ्तार, क्रू ने प्लेन हाईजैक को लेकर फोन पर बात करते सुना था
मुंबई एयरपोर्ट पर गुरुवार को एक व्यक्ति को गिरफ्तार किया गया। मुंबई से दिल्ली जा रही फ्लाइट के क्रू मेंबर ने उसे फोन पर प्लेन हाईजैक को लेकर बात करते सुना था। इसके बाद उसने इसकी जानकारी एयरपोर्ट पर मौजूद सिक्योरिटी अधिकारियों और पुलिस को दी। जिसके बाद उसे गिरफ्तार कर लिया गया। पुलिस जांच में पता चला कि व्यक्ति मानसिक रूप से स्वस्थ नहीं है और 2021 से उसका इलाज चल रहा है। हालांकि उसके खिलाफ FIR दर्ज कर ली गई है।
जम्मू-कश्मीर के कुपवाड़ा में 4 आतंकी ढेर, घुसपैठ की कोशिश कर रहे थे
जम्मू-कश्मीर के कुपवाड़ा में शुक्रवार सुबह सुरक्षाबलों ने चार आतंकियों को मार गिराया। इससे पहले 16 जून को कुपवाड़ा में ही सुरक्षाबलों और पुलिस ने एक जॉइंट ऑपरेशन चलाया था। जिसमें पांच विदेशी आतंकवादियों को ढेर कर दिया गया था। पूरी खबर पढ़ें...
उत्तर प्रदेश में हुए सड़क हादसे में 5 की मौत, शादी समारोह से लौट रहा था परिवार
उत्तर प्रदेश के शाहजहांपुर में भीषण हादसा हो गया। यहां शुक्रवार सुबह अज्ञात वाहन ने 5 लोगों को कुचल दिया। सभी की मौके पर मौत हो गई। मरने वालों में पति-पत्नी, 2 बच्चे और एक अन्य शामिल हैं। सभी एक ही बाइक पर सवार थे और शादी समारोह से लौट रहे थे। यह हादसा थाना सेहरामऊ दक्षिणी के दिलावरपुर गांव के पास का है। पूरी खबर पढ़ें...
राहुल गांधी बोले- PM अमेरिका में हैं, तब मणिपुर के हालातों पर बैठक बुलाई गई
मणिपुर में जारी हिंसा के बीच केंद्रीय गृह मंत्री अमित शाह ने 24 जून को सर्वदलीय बैठक बुलाई है। कांग्रेस नेता राहुल गांधी ने इस पर सवाल उठाए हैं। उन्होंने कहा कि बैठक ऐसे समय में हो रही है जब PM मोदी अमेरिका की यात्रा पर हैं, इससे पता चलता है कि यह बैठक PM के लिए महत्वपूर्ण नहीं है।
असम में 3.20 किलो हेरोइन के साथ 5 लोग गिरफ्तार 
असम के करीमगंज में पुलिस ने गुरुवार को 3.20 किलो हेरोइन के साथ 5 लोगों को गिरफ्तार किया। पुलिस ने बताया कि खुफिया जानकारी के आधार पर बाजारिचेरा इलाके में नाका चेकिंग लगाई गई थी। तलाशी के दौरान एक गाड़ी के गुप्त चैंबर से हेरोइन भरे साबुन के 250 केस बरामद किए गए।
बालासोर हादसे के बाद रेलवे के पांच टॉप अफसरों को हटाया, विभाग बोला- ये रूटीन ट्रांसफर
रेलवे ने बालासोर हादसे के बाद गुरुवार को दक्षिण पूर्व रेलवे के पांच टॉप अफसरों को हटा दिया, जिनमें ऑपरेशन, सिग्नलिंग और सुरक्षा के लिए जिम्मेदार अधिकारी भी शामिल हैं। मालूम हो कि ओडिशा के बालासोर जिले में ट्रिपल ट्रेन दुर्घटना में 291 लोगों की मौत हो गई थी। रेलवे ने इन ट्रांसफर्स को रूटीन बताया है।